**PÁLYÁZATI FELHÍVÁS**

Mórahalom Városi Önkormányzat a város közigazgatási területén belül szálláshely-üzemeltetési engedéllyel rendelkező szálláshely-szolgáltató vállalkozások részére

**PÁLYÁZATOT HÍRDET**

Szálláshely minősítést elősegítő tárgyi eszközök és adminisztrációs feladatokhoz kapcsolódó digitális eszközök beszerzésére irányuló támogatás igénybevételére.

**I. A támogatás célja**

A szálláshelyek minősítését elősegítő tárgyi eszközök és adminisztrációs feladatokhoz kapcsolódó digitális eszközök beszerzésének elősegítése.

**II. Támogatható tevékenységek**

1. A szálláshely szolgáltatásának fejlesztése érdekében a szálláshely minősítését elősegítő tárgyi eszközök beszerzése. Választhatóak az alábbi tárgyi eszközök:

* ágyszerkezet, alulról szellőző ágyráccsal
* matrac legalább 13 cm vastag, hipoallergén
* higiénikus matracvédő
* ágynemű
* füstérzékelő

2. szálláshely adminisztrációs feladatok elvégzéséhez kapcsolódó digitális eszköz beszerzése, az alábbi eszközökre vonatkozóan:

* Android alapú tablet

**III. Érvényesen az alábbi feltételeknek megfelelő azon vállalkozás nyújthat be pályázatot, aki a pályázat benyújtásakor:**

1. Mórahalom város jegyzőjének közhiteles nyivántartásában szereplő magán-, vagy egyéb szálláshely-szolgáltató,

2. Megfelel a szálláshely-szolgáltatási tevékenység folytatásának részletes feltételeiről és a szálláshely-üzemeltetési engedély kiadásának rendjéről szóló 239/2009. (X. 20.) Korm. rendelet 4. § (1) bekezdésében foglaltaknak, valamint Mórahalom Városi Önkormányzat felé a helyi adókról szóló 1990. évi C. torvény. 34. §-a és az adózás rendjéről szóló 2017. évi CL. törvény 2. mellékletének II. A) 3. pontja szerinti kötelezettségének eleget tett,

3. akinél az idegenforgalmi adó ellenőrzése során a pályázat benyújtását megelőző egy évben hiányosságot nem tártak fel,

4. Mórahalom Városi Önkormányzattal szemben lejárt helyi adótartozása nem áll fenn,

5. tagja a Turisztikai Egyesület Mórahalom-nak, vagy szerződött partnere a TDM szervezet webhosting rendszerének

A fenti feltételeknek megfelelő szálláshely-szolgáltató vállalkozás évente egy pályázatot nyújthat be, 10 férőhely alatti szálláshelyek esetében maximum 200.000,-Ft, 10 férőhely feletti szálláshelyek esetében maximum 300.000,-Ft támogatás elnyerésére.

A pályázat igénybevételével a pályázó vállalja, hogy a fejlesztést követő üzleti évben a szálláshely minősítésben minimum 3\*-os kategóriában minősíti a szálláshelyet. Az eredmény igazolásának módja: Magyar Turisztikai Minőségtanusító Testület által kiadott igazolás a szálláshely minősítéséről.

A pályázat keretében támogatott eszközök és a szálláshely szolgáltatás előírt fenntartási időszaka 3 év, mely a megvalósítást követő naptári évvel kezdődik.

A támogatásból beszerzett eszköz típusokra a szolgáltató a kedvezményezett szálláshelyre vonatkozóan az elkövetkező 5 évben nem nyújthat be ezen támogatás keretében pályázatot.

 **III. A pályázatnak tartalmaznia kell:**

1. az elektronikus adatlap teljes körű kitöltését,

2. a pályázathoz kapcsolódó nyilatkozatok nyomtatványt kitöltve, aláírva.

**IV. A pályázat benyújtásának helye, határideje, módja**

1. A pályázathoz kapcsolódó nyilatkozatok benyújtásának **helye:** **Mórahalom Városi Önkormányzat Polgármesteri Kabinet** (6782 Mórahalom, Szentháromság tér 1., II. emelet 212.)

Az érvénytelenül beadott pályázat hiánypótlására, javítására nincs lehetőség!

2. A pályázat benyújtásának **határideje:** **2022. április 19. (kedd) 12.00 óra.**

3. A pályázat benyújtásának **módja:** A kizárólag az arra rendszeresített elektronikus felületen, valamint a cégszerűen aláírt nyilatkozatok nyomtatvány benyújtásával borítékban lezárva „szálláshely fejlesztés támogatása pályázat” felirat feltüntetésével 1 db nyomtatott példányban.

Az elektronikus felület elérhetősége:

<https://docs.google.com/forms/d/1be-togaV7DLLsjd55_ljKPBBiJKQiqDjUFCcFnc9jEw>

**V. A támogatás mértéke, formája, folyósításának módja**

**1. A támogatás mértéke, formája és folyósításának módja**

Az érvényes pályázatok a rendelkezésre álló forrás keretéig, érkezési sorrendben, a megvalósítani vállalt fejlesztések tartalmának alapul vételével kerülnek elbírálásra.

Támogatási intenzitás: 50%

Szükséges önerő mértéke 50%,

A támogatással érintett eszközök beszerzése egységesen történik, Mórahalom Városi Önkormányzat által lebonyolított beszerzési eljárással kiválasztott szállítótól.

A megállapított támogatási összegre vonatkozóan Mórahalom Városi Önkormányzat támogatási szerződést köt a nyertes pályázatot benyújtó szervezettel.

A beszerzés a nyertes pályázatok mellékletében feltüntetett eszközök egyszerre történő megrendelésével történik 2022. május 20-ig.

A megrendelést követően a szállító a pályázó nevére állít ki előleg bekérőt a beszerzés teljes összegéről. Az előleg megfizetésének elmulasztása a támogatási szerződés megszűnésével jár.

A megrendelt eszközöket a támogatással érintett szálláshelyek címére szállítják. A szállítási határidő 6-8 hét.

A pályázat utófinanszírozású, a támogatás a benyújtott számlák alapján a VIII. pontban meghatározott határidőkkel kerül kifizetésre.

Lehetőség van a pályázati támogatással elnyerhető összeg kétszeresénél nagyobb összegű beszerzéssel is pályázni, ebben az esetben az önerő nem 50%, hanem a támogatási összeget meghaladó költség lesz.

*Példa a fenti esetre:*

*10 férőhely alatti szálláshely tervezett beszerzésének összege 500.000 Ft, ebből elnyerhető maximális támogatás összege 200.000 Ft, önerő 300.000 Ft.*

**A támogatási döntés határideje: 2022. április 29**.

A támogatási szerződések megkötésének időpontja: **2022. május 10-ig.**

**VI. A támogatás megállapításának feltételei**

1. A benyújtott pályázatokat Mórahalom Városi Önkormányzat Polgármesteri Kabinetosztálya a helyi TDM szervezettel együtt értékeli, azokról szakmai véleményt és döntési javaslatot készít. Túljelentkezés esetén a pályázat beérkezési sorrendje számít. A feltételeknek megfelelő, de a pályázati keret kimerülése miatt kimaradó szálláshelyek tartalék listára kerülnek, az esetlegesen megszünetett támogatási szerződések helyére a tartalék listán sorrendben következő szálláshely válik támogatásra jogosulttá.

A pályázatokkal kapcsolatos döntést Mórahalom Városi Önkormányzat Pénzügyi és Városfejlesztési Bizottságának javaslata alapján Mórahalom Városi Önkormányzat Képviselő-testülete hozza meg 2022. április 29. napjáig. A döntést követően 5 munkanapon belül írásbeli tájékoztatás kerül megküldésre a pályázóknak.

**Érvénytelen a pályázat:**

1. Ha nem az arra közzétett elektronikus pályázati adatlapon adták be, hiányos vagy nem egyértelmű, ezért elbírálásra alkalmatlan.

2. Ha a pályázó a nyilatkozatok nyomtatványt nem nyújtja be, vagy aláírás nélkül nyújtja be.

3. Ha a pályázatot a pályázati felhívásban meghatározott pályázati határidő lejárta után nyújtották be.

4. Ha a pályázat az alaki és tartalmi követelményeknek egyéb okból nem felel meg.

Mórahalom Városi Önkormányzat jogosult a pályázat adatainak ellenőrzésére, illetve a pályázó adatainak kezelésére a pályázattal összefüggésben, amelyhez a pályázó hozzájárul.

**VII. A támogatás forrása**

Mórahalom Városi Önkormányzat költségvetésében évről-évre meghatározott a szálláshely-szolgáltató vállalkozások minőségfejlesztésére elkülönített keretösszeg, amelynek konkrét keretösszege 2022. évben 2.000.000,-Ft.

**VIII. A támogatás elszámolásának módja**

A számlaösszesítőnek, a pályázó nevére kiállított számlák hiteles másolatának, továbbá fényképes dokumentációnak a benyújtása által. A fejlesztésről készült fényképeket papír alapon és elektronikusan is be kell nyújtani.

Az eredeti számlákra rá kell vezetni, hogy „Mórahalom Városi Önkormányzat által nyújtott minőségfejlesztési pályázat támogatásából felhasznált …….… Ft.” A másolatot a pályázónak hitelesíteni szükséges (dátum, aláírás, pecsét).

Az elszámolás benyújtásának határideje: a fejlesztés befejezése, de legkésőbb **2022. augusztus 15.**

Az elszámolások ellenőrzése a benyújtástól számított 30 napon belül megtörténik. a kifizetés az elszámolás elfogadásától számított 8 napon belül folyósításra kerül. A támogatási összegek kedvezményezettek részére történő kifizetésének végső határideje: **2022. szeptember 30**. Az elszámolások részleteit az államháztartáson kívüli források átvételének és átadásának szabályairól 27/2016. (X.27.) számú önkormányzati rendelet tartalmazza.

A pályázatok benyújtásával kapcsolatban bővebb információ az alábbi elérhetőségeken kérhető:

**Mórahalom Városi Önkormányzat Polgármesteri Kabinet** (6782 Mórahalom, Szentháromság tér 1., II. emelet 212.; tel.: 62/280-022/113-as mellék).

A szálláshely szolgáltatóknak a TDM szervezet szakmai konzultációs lehetőséget biztosít.

Mórahalom, 2022.03.28.

Nógrádi Zoltán sk.

 polgármester

Mórahalom Városi Önkormányzat